Ego Dominicus, incuratus de Vendopera, omnibus. Noverint universi quod Petrus dictus Taciers, parrochianus meus, in presentia mea constitutus, ob remedium anime sue et antecessorum suorum, laude et assensu uxoris sue Emeniardis, et liberorum suorum Johannis et Jacobi, dedit in eleemosynam domui de Moris duas falcatas prati quas equaliter percipient cum Odino de Claromonte, et Regnaudo de Pougeio, domicellis, que site sunt in novalibus de Briel, et hanc eleemosynam tenebit ecclesia per spacium viginti annorum. Post vero spacium istud concedit duos solidos censuales quos reddet quicumque tenebit falcatas supradictas, et quocumque modo teneat, sive jure hereditario, sive emptione. Actum anno Domini MºCCºXLºIIº